สินเชื่อรถเก่าแข่งเดือด
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
23 ก.ค. 2553

ธนชาตทิสโก้ชูดอกเบี้ยต่ำ 
รับภาวะเศรษฐกิจกระเตื้องโพสต์ทูเดย์ — บริษัทลีสซิงตะลุยตลาดรถมือสอง เน้นดอกเบี้ยต่ำ ลูกค้ารับสินเชื่อเร็ว 
นายอนุชาติ ดีประเสริฐ ผู้อำนวยการอาวุโส ธุรกิจเช่าซื้อรถยนต์ ธนาคารธนชาต เปิดเผยว่า ในช่วงวันที่ 22 ก.ค. ถึงสิ้นเดือน ก.ค. 2553 ธนาคารได้ออกแคมเปญ “จัดเต็ม 100% ดอกเบี้ยต่ำ 2.99% ต่อปี” ระยะเวลาการผ่อนชำระ 48 เดือน คาดว่าจะได้รับความสนใจจากผู้ที่กำลังหาซื้อรถยนต์มือสองเป็นอย่างดี เนื่องจากอัตราดอกเบี้ยสินเชื่อรถยนต์มือสองในตลาดปัจจุบันเฉลี่ยอยู่ที่ประมาณ 3.85% ต่อปี 
ปัจจุบันธนาคารมีสัดส่วนพอร์ตสินเชื่อรถยนต์มือสองอยู่ประมาณ 35% ของพอร์ตสินเชื่อรถยนต์ และมีเป้าหมายที่จะเพิ่มสัดส่วนสินเชื่อประเภทนี้ให้มากขึ้น เนื่องจากสินเชื่อรถยนต์มือสองสามารถให้ผลตอบแทนที่ดีกว่า โดยปี 2553 ได้ตั้งเป้าหมายการปล่อยสินเชื่อรถยนต์มือสองรวมประมาณ 2.3 หมื่นล้านบาท โตขึ้น 30% จากปี 2552 โดยครึ่งแรกของปี 2553 ที่ผ่านมา มียอดปล่อยสินเชื่อรถยนต์มือสองแล้วมากกว่า 1 หมื่นล้านบาท โตขึ้น 10% จากช่วงเดียวกันของปี 2552
นายชลิต ศิลป์ศรีกุล ผู้ช่วยกรรมการผู้จัดการใหญ่ ธนาคารทิสโก้ กล่าวว่า จากแผนการรุกตลาดสินเชื่อทะเบียนรถยนต์ ด้วยการส่งแคมเปญ “สินเชื่อเงินสด ลุ้นรถมาสด้า” ตั้งแต่วันที่ 6 พ.ค. 2553 ที่ผ่านมา ปรากฏว่าผลตอบรับจากลูกค้าถือว่าอยู่ในระดับดีมาก มียอดสินเชื่อเพิ่มขึ้น 52% เมื่อเทียบกับการปล่อยสินเชื่อในช่วงเวลาปกติ แบ่งสัดส่วนเป็นลูกค้าในเขตกรุงเทพฯ และปริมณฑล 40% และลูกค้าในต่างจังหวัด 60%
ขณะที่สินเชื่อทะเบียนรถยนต์ในช่วงไตรมาส 2 ที่ผ่านมามีการเติบโตอย่างมาก โดยเพิ่มขึ้น 719 ล้านบาท หรือ 30% จาก 3,140 ล้านบาท เป็น 3,860 ล้านบาท เมื่อเทียบกับไตรมาสแรกปี 2553 
“จุดเด่นของสินเชื่อทะเบียนรถยนต์ของทิสโก้ คือ บริการที่รวดเร็ว โดยลูกค้าจะได้รับเงินภายใน 1 วันหลังได้รับการอนุมัติ ชำระค่างวดที่ถูกกว่าเมื่อเทียบกับค่างวดเช่าซื้อทั่วไป โดยเสนออัตราดอกเบี้ยเริ่มต้นที่ 0.55% ต่อเดือน ระยะเวลาผ่อนชำระนานสูงสุดถึง 48 เดือน อีกทั้งไม่มีค่าปรับหากปิดบัญชีก่อนกำหนด” นายชลิต กล่าว